FI Euroopan unionin virallinen lehti C 481/21

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2016/C 481/11)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu neuvoston asetus (EY) N:o 510/2006 (*1)

”VITELLONI PIEMONTESI DELLA COSCIA”

EY-nro: IT-PGI-0005-01198–18.2.2014

SMM ( X ) SAN ( )

1. Nimi

”Vitelloni Piemontesi della Coscia”

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus

3.1 Tuotetyyppi

Luokka 1.1: Tuore liha (ja muut eläimenosat)

3.2 Kuvaus 1 kohdassa nimetystä tuotteesta

Suojattua maantieteellistä merkintää ”Vitelloni Piemontesi della Coscia” käytetään ainoastaan lihasta, joka on saatu teurastetusta piemontese-nautarotuun kuuluvista uros- ja naaraspuolisista eläimistä, jotka on rekisteröity asiaankuuluvaan kantakirjaan, tai sellaisten eläinten jälkeläisistä, jotka on molemmat rekisteröity kantakirjaan. Kyseisten eläinten on oltava yli 12 kuukauden ikäisiä ja kasvatettu ja lihotettu tuotantoalueella vieroituksesta teurastukseen asti.

Ruhot, joista ”Vitelloni Piemontesi della Coscia” -liha saadaan, on luokiteltu yhteisön täysikasvuisten nautaeläinten ruhojen luokitteluasteikon mukaan. Luokat: A alle 24 kuukauden ikäisten kuohitsemattomien sonnien ruhot; C kuohittujen sonnien ruhot; E muiden naaraspuolisten nautojen ruhot. Lihakkuusluokka: S, E ja U. Luokitus R sallitaan luokan E osalta.

Rasvaisuusluokka: 1, 2. Kylmien ruhojen painon on oltava yli 360 kilogrammaa luokan A osalta; 260 kilogrammaa luokan E osalta; 320 kilogrammaa luokan C osalta.

Lihansaannon on oltava vähintään 62 prosenttia urospuolisten eläinten osalta ja vähintään 59 prosenttia naaraspuolisten ja kuohittujen eläinten osalta.

Lihaa on kypsytettävä vähintään neljän päivän ajan teurastuksen jälkeen.

Ruhojen pH-arvon on oltava alle 6, kun teurastuksesta on kulunut 24 tuntia. pH-arvo mitataan Longissimus thoracis -lihaksesta.

Lihan väri vaihtelee vaaleanpunaisesta kirkkaanpunaiseen.

3.3 Raaka-aineet (ainoastaan jalostetut tuotteet)

—

3.4 Rehu (ainoastaan eläinperäiset tuotteet)

Karjaa ruokitaan rehun ja rehutiivisteen seoksella 3–8 kuukauden iässä suoritettavasta vieroituksesta teurastukseen asti. Nurmirehusta vähintään 70 prosenttia koostuu tuotantoalueella sijaitsevista luonnonniityistä tai viljellyistä niityistä; tiivisteeseen sisältyy yksinkertaisia rehuja tai rehuseoksia, joihin voidaan lisätä lainsäädännössä sallittuja rehujen kivennäis- ja vitamiinilisiä tai lisäaineita. Viljan ja viljan sivutuotteiden on muodostettava yli 60 prosenttia rehun kokonaissisällöstä.

Tuotantoalueella kasvavan, suurimmaksi osaksi heinä- ja palkokasveista koostuvan rehun ravitsemukselliset ominaisuudet ovat erinomaiset, ja niiden ansiosta rehuhyötysuhde on korkeampi, jolloin lisäetuna on muiden energiasisällöltään rikkaampien rehujen hyödyntäminen. Näin ollen on perusteltua, että ”Vitelloni Piemontesi della Coscia” -karjan kasvattamisessa käytetystä rehusta suuri osa on viljoja, jotka on myös kasvatettu tuotantoalueella ja joita tarvitaan kyseisen nautarodun korkean energiantarpeen täyttämiseen. Näin voidaan tuottaa ruhoja, joiden lihansaanto ja rasvan määrä ovat optimaaliset, joiden lihakset ovat erittäin hyvin kehittyneet ja joiden glykogeenivarastot ovat hyvät. Glykogeenivarastot ovat olennaisen tärkeät ruhon pH-arvon alentamisen kannalta, mikä on edellytys sille, että liha säilyy parhaalla mahdollisella tavalla.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Eläimet on kasvatettava ja lihotettava 4 kohdassa määritetyllä maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt

—

3.7 Merkintöjä koskevat erityiset säännöt

Merkinnöissä on oltava nimitys ”Vitelloni Piemontesi della Coscia” ja/tai nimityksen logo, ilmaisu ”Indicazione Geografica Protetta” ja sen lyhenne IGP sekä yhteisön tunnus. Merkinnässä on oltava myyntinimitys ”täysikasvuinen nautaeläin” voimassa olevan lainsäädännön mukaisesti.

Nimityksen logo on seuraavanlainen:

4. Maantieteellisen alueen tarkka rajaus

Suojatun maantieteellisen merkinnän ”Vitelloni Piemontesi della Coscia” tuotantoalueeseen kuuluvat seuraavat hallinnolliset alueet.

Piemonten alue: Alessandrian, Astin, Cuneon ja Torinon maakunnat. Biellan maakunta: ainoastaan seuraavat kunnat: Benna, Biella, Borriana, Camburzano, Candelo, Cavaglià, Cerretto Castello, Cerrione, Cossato, Crosa, Donato, Dorzano, Gaglianico, Graglia, Lessona, Magnano, Massazza, Mongrando, Mottalciata, Muzzano, Netro, Occhieppo Inferiore, Occhieppo Superiore, Pollone, Ponderano, Quaregna, Roppolo, Sala Biellese, Salussola, Sandigliano, Sordevolo, Strona, Valdengo, Verrone, Villanova Biellese, Vigliano Biellese, Viverone, Torrazzo, Zimone, Zubiena ja Zumaglia. Novaran maakunta: ainoastaan seuraavat kunnat: Agrate Conturbia, Barengo, Bellinzago Novarese, Biandrate, Bogogno, Borgomanero, Borgo Ticino, Briga Novarese, Briona, Caltignaga, Cameri, Carpignano Sesia, Casaleggio Novara, Castellazzo Novarese, Cavaglietto, Cavaglio d’Agogna, Cressa, Cureggio, Fara Novarese, Fontaneto d’Agogna, Galliate, Gattico, Ghemme, Gozzano, Invorio, Landiona, Mandello Vitta, Mezzomerico, Momo, Novara, Oleggio, Oleggio Castello, Paruzzaro, Recetto, Romagnano Sesia, San Nazzaro Sesia, San Pietro Mosezzo, Sillavengo, Sizzano, Suno, Vaprio d’Agogna, Veruno ja Vicolungo. Vercellin maakunta: ainoastaan seuraavat kunnat: Albano Vercellese, Alice Castello, Arborio, Balocco, Bianzè, Borgo d’Ale, Buronzo, Carisio, Casanova Elvo, San Giacomo Vercellese, Cigliano, Crescentino, Crova, Desana, Fontanetto Po, Formigliana, Gattinara, Ghislarengo, Greggio, Lamporo, Lenta, Livorno Ferraris, Moncrivello, Palazzolo Vercellese, Ronsecco, Rovasenda, Saluggia, San Germano Vercellese, Santhià, Trino, Tronzano Vercellese ja Villarboit.

Ligurian alue: Savonan maakunta, ainoastaan seuraavat kunnat: Altare, Arnasco, Balestrino, Bardineto, Bormida, Cairo Montenotte, Calizzano, Carcare, Casanova Lerrone, Castelbianco, Castelvecchio di Rocca Barbena, Cengio, Cosseria, Dego, Erli, Giusvalla, Magliolo, Mallare, Massimino, Millesimo, Mioglia, Murialdo, Nasino, Onzo, Osiglia, Pallare, Piana Crixia, Plodio, Pontinvrea, Roccavignale, Sassello, Toirano, Urbe, Vendone, Zuccarello. Imperian maakunta: ainoastaan seuraavat kunnat: Apricale, Armo, Aquila d’Arroscia, Aurigo, Borghetto d’Arroscia, Borgomaro, Caravonica, Castel Vittorio, Cesio, Chiusanico, Chiusavecchia, Cosio d’Arroscia, Diano Arentino, Diano San Pietro, Isolabona, Lucinasco, Mendatica, Montegrosso Pian Latte, Perinaldo, Pigna, Pieve di Teco, Pontedassio, Pornassio, Ranzo, Rezzo, Triora, Vessalico ja Villa Faraldi.

5. Yhteys maantieteelliseen alueeseen

5.1 Maantieteellisen alueen erityisyys

Koska vettä on saatavilla runsaasti ja maaperä on hedelmällistä, tuotantoalueen olosuhteet ovat erittäin suotuisat ja ympäristö on otollinen ”Vitelloni Piemontesi della Coscia” -karjan perinteiselle kasvatukselle. Määritetystä maantieteellisestä alueesta 90 prosenttia on viljojen ja rehun tuotantoaluetta. Kyseisen alueen maaperän ja ilmasto-olosuhteiden sekä runsaan kasteluveden saatavuuden ansiosta voidaan tuottaa rehuja, joiden ravitsemukselliset ominaisuudet ovat energian ja proteiinin osalta erinomaiset, joiden hehtaarisadot ovat suuret ja jotka täyttävät hyvin ”Vitelloni Piemontesi della Coscia” -karjan korkeat ravitsemukselliset vaatimukset, jotka johtuvat 5.2 kohdassa mainituista tuotteen erityisominaisuuksista. Määritetyn maantieteellisen alueen rehun- ja viljantuotannon ansiosta ”Vitelloni Piemontesi della Coscia” -rodun koko geneettinen potentiaali voidaan hyödyntää.

Koska tuotantoalue soveltuu rehun- ja viljantuotantoon, ”Vitelloni Piemontesi della Coscia” -rodun hiehojen kasvatusvaiheet voidaan lisäksi yhdistää toisiinsa läheisesti ja vahvasti. Pääsy laitumille ja rehualueille on varattu ensisijaisesti hiehoja varten, kun taas hedelmällisemmillä alueilla tuotetut viljat soveltuvat parhaiten ”Vitelloni Piemontesi della Coscia” -karjan lihottamiseen ennen teurastusta. Näin ollen rehun viljelyalueella ja ”Vitelloni Piemontesi della Coscia” -karjan kasvatuksen välillä on vahva yhteys.

5.2 Tuotteen erityisyys

”Vitelloni Piemontesi della Coscia” -karjan liha saadaan ruhoista, joiden paino on vakiopainoa suurempi, joiden lihansaanto teurastuksen ja lihan luista irrottamisen yhteydessä on korkeampi ja joissa on rasvaa vähän tai erittäin vähän. Kyseisten eläinten anatomiset ja fysiologiset ominaisuudet eroavat muista roduista sellaisen luonnollisen geenimutaation vuoksi, joka löydettiin vuonna 1886 Piemontessa Cuneon maakunnassa. Rodun erikoispiirre, kaksoislihas, johtuu kromosomissa 2 sijaitsevasta erityisestä geenistä, joka tunnetaan myostatiinigeeninä. Kyseinen geeni ei tämän erityisen mutaation vuoksi pysty enää toiminnallaan säätelemään myostatiinin tuotantoa, mikä johtaa poikkeukselliseen lihaskasvuun, joka näkyy erityisen hyvin ”Vitelloni Piemontesi della Coscia” -eläinten takaneljänneksessä ja joka saa aikaan kuluttajien suuresti arvostamat aistinvaraiset ominaisuudet, erittäin alhaisen rasvapitoisuuden, korkean proteiinipitoisuuden ja vaaleanpunaisesta kirkkaanpunaiseen vaihtelevan värin. Erityisesti reiden lihaskasvuun vaikuttava geenimutaatio edistää kasvua, ja sen ansiosta ruhot ovat painavampia, ja ennen kaikkea lihansaanto teurastuksen ja lihan luista irrottamisen yhteydessä on korkeampi. Kyseisen geenimutaation aiheuttamaa geneettistä potentiaalia hyödynnetään parhaalla mahdollisella tavalla pääasiallisesti paikallisesta nurmirehusta ja viljasta valmistetulla rehulla, josta karjankasvattajat vastaavat vuosien aikana kehittyneen perinteen mukaisesti.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Kyseessä olevan lihan tuotantoympäristöä määrittäviin seikkoihin kuuluvat tuotantoalueella esiintyvät, edellä 5.2 kohdassa kuvatut reisiosan (coscia) ominaisuudet, karjankasvattajien suorittama nautaeläinten valinta sekä karjankasvattajien hyvät johtamistaidot 3.2 kohdassa kuvattujen ominaisuuksien mukaisen karjan kasvattamiseksi, runsas veden saatavuus ja maaperän hedelmällisyys määritetyllä maantieteellisellä alueella sekä nimitys, joka muistuttaa rodusta ja alkuperämaasta.

”Vitelloni Piemontesi della Coscia” -karjan kasvatus on tulosta ympäristön, kyseisen rodun ja inhimillisen asiantuntemuksen yhteisvaikutuksesta, joka on muodostunut tarkkaan määritetyssä alueellisessa ympäristössä. Kuluttajille kyseisellä alueella ”Vitelloni Piemontesi della Coscia” -rodun eläimistä tuotettu liha merkitsee korkealaatuisia tuotteita ja laadukasta prosessia. Näistä syistä kuluttajat voivat havaita, että ”Vitelloni Piemontesi della Coscia” -lihan markkina-arvo on merkittävästi korkeampi kuin muilla tuotetyypeillä.

Nimityksen ”Vitelloni Piemontesi della Coscia” maineikkuus on peräisin 1900-luvun alusta, mikä käy ilmi nimityksen käytöstä yleisessä kielenkäytössä ja kaupassa, kyseisen maantieteellisen alueen suosituimpien paikallistorien viikoittaisista hintaluetteloista sekä tieteellisestä tutkimuksesta.

Esimerkkejä tästä ovat esimerkiksi seuraavat:

— Fossanon torin viikkotiedotteet vuodesta 1985 alkaen;

— Cuneon kauppa-, teollisuus-, käsiteollisuus- ja maatalouskamarin vuotuiset hintatiedotteet vuodesta 1984 alkaen;

— vuosien 1983–2008 aikana maatalouden aikakauslehden ”L’informatore Agrario” markkinoita ja hintoja koskevan luvun karjaa koskevassa osiossa on lueteltu ”Vitelloni Piemontesi della Coscia” -rodun hinnat Cuneon markkinoilla;

— Chiavasson tukkumarkkinoiden virallinen viikoittainen hintaluettelo vuodesta 1994 alkaen;

Lihasta käytettävää nimitystä ”Vitelloni Piemontesi della Coscia” käytetään myös tieteellisissä julkaisuissa, kuten esimerkiksi seuraavissa julkaisuissa:

— tieteellisessä julkaisussa ”Meat Science” (89 (2011), s. 84–90) julkaistu artikkeli ”Genetic parameters of carcass and meat quality traits of double muscled Piedmontese Cattle”, jonka luvun 2 ”Material and method” kohdassa 2.1 ”animal, beek samples and data” mainitaan nimitys ”Vitelloni Piemontesi della Coscia”;

— R. Raimondin (Georgofili-akatemia) julkaisun ”I bovini piemontesi della ’coscia’ in rapporto al problema carne” sivut 9–13, joilla on kuvia ”Vitelloni Piemontesi della Coscia” -rodusta.

Kaikki edellä mainitut esimerkit ovat osoituksia ”Vitelloni Piemontesi della Coscia” -lihan merkityksestä ja siihen liittyvästä historiallisesta perinteestä.

Eritelmän julkaisutiedot

(Asetuksen (EY) N:o 510/2006 5 artiklan 7 kohta)

Ministriö käynnisti kansallisen vastaväitemenettelyn julkaisemalla ehdotuksen ”Vitelloni Piemontesi della Coscia” – lihaa koskevasta suojatusta maantieteellisestä merkinnästä 15. marraskuuta 2013 ilmestyneessä Italian valtion virallisessa lehdessä nro 268.

Eritelmän täydellinen teksti on saatavissa internetosoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalousministeriön kotisivulle (www.politicheagricole.it), valitsemalla ensin ”Prodotti DOP e IGP” (ylhäällä oikealla), sen jälkeen ”Prodotti DOP, IGP e STG” (näytön vasemmassa laidassa) ja lopuksi ”Disciplinari di produzione all’esame dell’UE”.

(1) EUVL L 343, 14.12.2012, s. 1.

(*1) Korvattu maataloustuotteiden ja elintarvikkeiden laatujärjestelmistä 21 päivänä marraskuuta 2012 annetulla Euroopan parlamentin ja neuvoston asetuksella (EU) N:o 1151/2012.